ddrg/super_eurlex huggingface dataset:
KIRJALLINEN KYSYMYS E-1462/00 esittäjä(t): Jillian Evans (Verts/ALE) komissiolle. Kalsiumsulfaatin terveysvaikutukset.



Virallinen lehti nro 053 E , 20/02/2001 s. 0147 - 0148



KIRJALLINEN KYSYMYS E-1462/00 esittäjä(t): Jillian Evans (Verts/ALE) komissiolle (10. toukokuuta 2000) Aihe: Kalsiumsulfaatin terveysvaikutukset Tietääkö komissio, millaisia ihmisten terveyteen kohdistuvia vaikutuksia on pitkäaikaisesta altistumisesta kalsiumsulfaatille? Onko altistumisen vaarojen vähentämiseksi ryhdytty joihinkin toimenpiteisiin? David Byrnen komission puolesta antama vastaus (19. heinäkuuta 2000) Kalsiumsulfaatti on kemiallinen yhdiste, jota käytetään useilla aloilla. Pääasiassa sitä käytetään sementin tuotannossa ja rakennusaineena. Aine ärsyttää hengitystiehyitä ja silmiä. Pitkäaikaisista haittavaikutuksista tiedetään vähän. Työntekijöiden altistumisesta vaarallisille kemiallisille aineille säädetään työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annetussa neuvoston direktiivissä 98/24/EY(1), jossa säädetään riskinarviointiin perustuvista erityisistä ehkäisytoimenpiteistä. Kalsiumsulfaatin käyttö on sallittua elintarvikkeen lisäaineena (EY-N:o E 516). Elintarvikealan tieteellisen komitean lausunnon perusteella sille ei ole määritelty erityistä hyväksyttävää päivittäisannosta. Sen vuoksi ei ole tarpeen määrittää enimmäistasoa, jolla varmistetaan tämän aineen turvallisuus elintarvikkeissa, eikä tarvita lisätoimenpiteitä, jotka koskisivat aineen käyttöä elintarvikealalla. Ainetta käytetään myös istutteen aineosana esimerkiksi luunkorvikkeissa, ja tällöin se kuuluu lääkinnällisistä laitteista 14. kesäkuuta 1993 annetun neuvoston direktiivin 93/42/ETY(2) piiriin. Epäpuhtaudet saattavat aiheuttaa ongelmia kalsiumsulfaatin käytössä, mutta materiaalin puhdistusmenetelmät ovat yleisesti tunnettuja, ja lisäksi noudatetaan hyväksyttyjä USP (US Pharmacopoeia) ja NF (National Formulary) -ohjeita (farmakologisia standardeja). Luunkorvikkeiden pitkäaikaisia haittavaikutuksia ei tunneta. (1) EYVL L 131, 5.5.1998. (2) EYVL L 169, 12.7.1993.
KIRJALLINEN KYSYMYS E-1605/00 esittäjä(t): Alexandros Alavanos (GUE/NGL) komissiolle. Viemäriverkot Penteli-vuorella.



Virallinen lehti nro 072 E , 06/03/2001 s. 0085 - 0085



KIRJALLINEN KYSYMYS E-1605/00 esittäjä(t): Alexandros Alavanos (GUE/NGL) komissiolle (29. toukokuuta 2000) Aihe: Viemäriverkot Penteli-vuorella Yhdellä kolmesta Ateenan alueen tasankoa reunustavista vuorista sijaitsevan Pentelin taajaman länsiosaan (Mikri Kallithea) ei ole rakennettu viemäriverkkoja ja asukkaiden viemäröintitarpeista huolehditaan likakaivoilla, jotka maaperän jyrkän kaltevuuden vuoksi johtavat jätteet ympäristöön ja vieressä oleviin puronuomiin kaikin tästä aiheutuvin kielteisin seurauksin. Koska asukkaiden terveydelle koituu suuria ongelmia ja pohjamaa saastuu laajalti ja kun otetaan huomioon, että edellisistä yhteisön tukikehyksistä tuettiin tämäntyyppisiä toimia: 1. aikooko komissio esittää konkreettisia ehdotuksia, jotka johtaisivat viemäriverkon rakentamiseen alueelle, ja 2. aikooko se tukea tällaisia toimia, mikäli niitä ehdotetaan? Margot Wallströmin komission puolesta antama vastaus (11. heinäkuuta 2000) Yhteisön lainsäädännössä yhdyskuntajätevesien käsittelystä 21 päivänä toukokuuta 1991 annettu neuvoston direktiivi 91/271/ETY(1) velvoittaa jäsenvaltioita valvomaan, että kaikissa taajamissa, joiden asukasvastineluku on suurempi kuin 2000 (asukasvastineluku avl on mittayksikkö, joka vastaa yhden ihmisen yhden vuorokauden aikana tuottamaa keskimääräistä orgaanisen kuormituksen määrää)on yhdyskuntajätevesien keräys- ja käsittelyjärjestelmä. Määräpäivä järjestelmän käyttöönottamiselle on 31. joulukuuta 1998, 31. joulukuuta 2000 tai 31. joulukuuta 2005 riippuen taajaman koosta ja siitä, miten ne vesistöt, joihin jätevedet lasketaan, kestävät kyseistä kuormitusta. Pendeliin kuuluva Mikri Kallithea näyttää kuitenkin sijaitsevan Ateenan ulkopuolella ja sen asukasvastineluku näyttää olevan pienempi kuin 2000. Siten yhteisön lainsäädäntöä ei sovelleta kyseiseen taajamaan. Toimenpiteet, joihin on ryhdyttävä jätevesien vesistöihin laskemisesta ympäristölle aiheutuvien vahinkojen korjaamiseksi, kuuluvat Kreikan viranomaisille. Komissio katsoo, että sen kaltaisille hankkeille, jotka parlamentin jäsen mainitsee, voitaisiin myöntää rahoitusta rakennerahastojen ohjelmakaudella 20002006 yhteisön rahoituskehyksen Kreikkaa koskevasta osuudesta. (1) EYVL L 135, 30.5.1991.
KIRJALLINEN KYSYMYS E-0972/00

esittäjä(t): Ilda Figueiredo (GUE/NGL) komissiolle

(31. maaliskuuta 2000)

Aihe: Yhteisön tuet

Yli 150 Lisnave (Estaleiros Navais de Lisboa, Sarl) -yrityksen työntekijää on odottanut jo 15 vuotta päästäkseen takaisin työhön, josta heidät pakkoirtisanottiin ilman heidän suostumustaan.

Nyt on kantautunut tietoja siitä, että Lisnave ja sen seuraaja Gestnave (Serviços Industriais, SA) ovat saaneet yhteisön tukia.

1. Mitä yhteisön tukia nämä yritykset ovat saaneet?

2. Oliko yhteisön tukien saamisen ehtona työpaikkojen säilyttäminen?

Anna Diamantopouloun komission puolesta antama täydentävä vastaus

(27. heinäkuuta 2000)

Portugalin viranomaisten toimittamien tietojen perusteella Lisnave Estaleiros Navais S.A. ja Gestenave Prestação de Serviços Industriais S.A. -yritykset (molemmat syntyivät Lisnave Estaleiros Navais de Lisboa S.A. -yrityksen rakenneuudistuksesta) saivat vuosina 19941999 Euroopan sosiaalirahaston (ESR) tukea ammatillisen koulutuksen toimiin.

Gestenave Prestação de Serviços Industriais S.A. -yritys sai ammatillista koulutusta ja työllisyyttä koskevan toimenpideohjelman perusteella ESR:n yhteisrahoitusta 5 041 072 euroa yhteensä 842 000 koulutustuntia ja 1 542 tuensaajaa varten. Nämä tuensaajat olivat työllisiä ja työttömiä työntekijöitä (SODIAn entisiä työntekijöitä). Työttömät on koulutuksen ansiosta voitu sijoittaa Gestenaveen tai muihin yrityksiin, ja osa on saatu työllistämään itse itsensä.

Lisnave Estaleiros Navais de Lisboa S.A. -yritys sai taloudellisten rakenteiden uudenaikaistamista koskevan toimenpideohjelman teollisuutta käsittelevän alaohjelman (PEDIP II) yhteydessä yhteisrahoitusta 3 711 295 euroa yhteensä 501 000 koulutustuntia ja 1 907 tuensaajaa varten. Tuensaajat olivat sellaisia työntekijöitä ja nuoria, joilla ei ollut ammatillista pätevyyttä ja joiden oli määrä tulla rakenneuudistussuunnitelmaan sisältyneeseen varhaiseläkeohjelmaan liittyneiden työntekijöiden tilalle. Koska tilausten määrä on vähentynyt, Lisnave ei ole onnistunut ottamaan kaikkia nuoria töihin mutta edistänyt heidän sijoittumistaan muihin alan tai alueen yrityksiin. Lisnave perusti tätä varten työllisyyden seurantakeskuksen seuraamaan näiden nuorten työllistettävyyttä. Tietoja on toistaiseksi käytössä rajoitetusti, mutta ne antavat aihetta optimismiin.
KIRJALLINEN KYSYMYS E-1142/00 esittäjä(t): Bart Staes (Verts/ALE) komissiolle. Valkoinen kirja elintarviketurvallisuudesta ja Euroopan elintarvikeviranomainen.



Virallinen lehti nro 053 E , 20/02/2001 s. 0082 - 0082



KIRJALLINEN KYSYMYS E-1142/00 esittäjä(t): Bart Staes (Verts/ALE) komissiolle (11. huhtikuuta 2000) Aihe: Valkoinen kirja elintarviketurvallisuudesta ja Euroopan elintarvikeviranomainen Tammikuussa 2000 julkaistiin valkoinen kirja elintarviketurvallisuudesta (KOM(1999) 719 lopull.). Luvussa neljä käsitellään Euroopan elintarvikeviranomaisen perustamista ja luvussa viisi elintarviketurvallisuutta koskevia lainsäädäntönäkökohtia. Elintarviketurvallisuuden periaatteita täytyy soveltaa myös rehuun (valkoisen kirjan 69 kohta). Viime vuosien tapahtumat oikeuttavat, että rehualan voidaan katsoa olevan osa elintarvikeketjua. Eläinrehun tuotannossa käytettävät raaka-aineet, teurastuksen sivutuotteet mukaan lukien, on määriteltävä selkeästi. Sallittuja aineita koskevan luettelon laatiminen on etusijalla. Sitä edeltävä menettely on kuitenkin monimutkainen ja vie paljon aikaa. Kiellettyjä aineita koskevaa luetteloa laajennetaan vastaavasti lyhyellä aikavälillä. Komissiolla on velvollisuus laatia sallittuja aineita koskeva luettelo keskipitkällä aikavälillä. Lainsäädäntöä muutetaan siten, että ruhoja ja kelpaamattomaksi julistettuja ainesta ei saa käyttää rehuissa. Lisäksi rehuissa saa käyttää vain terveistä eläimistä saatuja tuotteita. 1. Onko sallittuja rehuaineita koskevan luettelon laatimiseen jo ryhdytty? Jos ei, milloin komissio aikoo laatia sen? 2. Mitä menettelyä komissio noudattaa sallittuja aineita koskevan luettelon laatimisessa? David Byrnen komission puolesta antama yhteinen vastaus kirjallisiin kysymyksiin E-1122/00, E-1127/00, E-1128/00, E-1140/00, E-1141/00, E-1142/00, E-1143/00, E-1144/00, E-1145/00, E-1146/00, E-1147/00, E-1148/00, E-1150/00, E-1151/00, E-1152/00, E-1153/00, E-1155/00, E-1156/00, E-1157/00, E-1158/00, E-1160/00, E-1161/00 ja E-1162/00 (9. kesäkuuta 2000) Arvoisan parlamentin jäsenen esiinnostamia kysymyksiä tutkitaan siten, että niiden pohjalta voitaisiin esittää lainsäädäntöehdotuksia noudattaen elintarviketurvallisuudesta annetussa valkoisessa kirjassa asetettua aikataulua. Tässä vaiheessa olisi sopimatonta ennakoida jokaisen ehdotuksen yksityiskohtia.
KIRJALLINEN KYSYMYS E-1945/00 esittäjä(t): Luis Berenguer Fuster (PSE) komissiolle. Yritysostot Espanjan markkinoilla.



Virallinen lehti nro 072 E , 06/03/2001 s. 0154 - 0154



KIRJALLINEN KYSYMYS E-1945/00 esittäjä(t): Luis Berenguer Fuster (PSE) komissiolle (16. kesäkuuta 2000) Aihe: Yritysostot Espanjan markkinoilla Espanjan lehdistö julkaisi uutisen, jonka mukaan kilpailutuomioistuin vastusti sitä, että Unión Fenosa ostaa Hidrocantábrico-yhtiön. Tällöin Espanjan sähkömarkkinoille jäisi ainoastaan kolme kilpailijaa ja uusien yritysten pääsy markkinoille muodostuisi vaikeaksi. Onko tällä uudella tapauksella merkitystä komissiolle, kun se arvioi vapaaseen kilpailuun siirtymisen kustannuksia (CTC)? Onko komissio pyytänyt kilpailutuomioistuimen kertomusta ottaakseen sen huomioon asian käsittelyssä? Mario Montin komission puolesta antama vastaus (20. heinäkuuta 2000) Kuten arvoisa parlamentin jäsen tienneekin, espanjalainen Unión Eléctrica Fenosa S.A. ei lopulta olekaan ostanut espanjalaista Hidroeléctrica del Cantábrico S.A:ta, joten siitä ei ole aiheutunut vapaaseen kilpailuun siirtymisen kustannuksiakaan, ja Espanjan sähkömarkkinoiden tilanne säilyy entisellään. Tuomioistuimen kertomukset on julkistettu tavalliseen tapaan eikä komissio ole katsonut aiheelliseksi pyytää virallisesti Espanjan viranomaisia toimittamaan niitä.
KIRJALLINEN KYSYMYS E-2109/00 esittäjä(t): Christopher Heaton-Harris (PPE-DE) komissiolle. Budjettikohta A-3026.



Virallinen lehti nro 072 E , 06/03/2001 s. 0177 - 0177



KIRJALLINEN KYSYMYS E-2109/00 esittäjä(t): Christopher Heaton-Harris (PPE-DE) komissiolle (30. kesäkuuta 2000) Aihe: Budjettikohta A-3026 Budjettikohdasta A-3026 on myönnetty 350 000 euroa asiantuntijakomiteoille. Keitä nämä asiantuntijat ovat, millaisia tehtäviä heille on annettu ja milloin heidän työnsä päättyy ja tulokset julkaistaan? Romano Prodin komission puolesta antama vastaus (27. heinäkuuta 2000) Kolme Euroopan asiantuntijakomiteaa (think-tanks), jotka saavat tästä budjettikohdasta rahoitusta, ovat Trans-European Policy Studies Association -järjestö, Euroopan politiikan tutkimuskeskus ja European Policy Centre. Budjettivallan käyttäjä on valinnut kyseiset asiantuntijakomiteat (ks. budjettikohtaa koskevat huomautukset). Komiteat tekevät omasta aloitteestaan Euroopan yhdentymiseen liittyvää tutkimustyötä ja laativat vuosittain komissiolle kertomuksen toiminnastaan.
KIRJALLINEN KYSYMYS E-1338/00 esittäjä(t): Glyn Ford (PSE) komissiolle. Työpaikkojen siirtyminen Yhdistyneestä kuningaskunnasta Saksaan verohyvitysten vuoksi.



Virallinen lehti nro 053 E , 20/02/2001 s. 0129 - 0130



KIRJALLINEN KYSYMYS E-1338/00 esittäjä(t): Glyn Ford (PSE) komissiolle (4. toukokuuta 2000) Aihe: Työpaikkojen siirtyminen Yhdistyneestä kuningaskunnasta Saksaan verohyvitysten vuoksi Onko komissio tietoinen siitä, että Cheltenhamissa Yhdistyneessä kuningaskunnassa toimivasta Commercial Hydraulics Ultra Division -yrityksestä siirretään työpaikkoja Chemnitzissä Saksassa toimivaan Sachsen Hydraulics -yritykseen, mikä merkitsee 252 työpaikan menetystä ja tehtaan sulkemista Cheltenhamissa? Onko se tietoinen väitteestä, että tämän siirron motiivina on suuressa määrin se, että Saksassa on saatavilla tiettyjä verohyvityksiä, joita Yhdistyneessä kuningaskunnassa ei ole? Mario Montin komission puolesta antama vastaus (9. kesäkuuta 2000) Komissiolle ei ole aiemmin ilmoitettu kysyjän mainitsemasta asiasta. Komissio kuitenkin ymmärtää täysin niiden alueiden sosiaaliset ja taloudelliset vaikeudet, jotka menettävät työpaikkoja näiden siirtyessä muualle yhteisöön. Komissio on hyväksynyt useita Sachsenin osavaltion tukiohjelmia, joista yksi on Investitionszulage -verotukiohjelma. Kyseisen ohjelman osana tehdyille investoinneille voidaan myöntää verohyvityksiä. Toisin kuin Cheltenham, Sachsen on alue, jolla elintaso on poikkeuksellisen alhainen ja jolle tämän vuoksi voidaan myöntää aluetukea EY:n perustamissopimuksen 87 artiklan (ent. 92 artiklan) 3 kohdan a alakohdan nojalla. Komissiolla ei ole tällä hetkellä tietoja, joiden perusteella se voisi epäillä, että tässä asiassa on rikottu yhteisön valtiontukisääntöjä. Tuen merkitystä yritysten päätöksenteossa ei komission mielestä tule yliarvioida. Vaikka tuki voi vaikuttaa uuden sijaintipaikan valintaan, ei ole niinkään varmaa, että sillä on ratkaiseva vaikutus päätökseen supistaa olemassa olevan laitoksen toimintaa tai sulkea se kokonaan. Tärkeitä sen sijaan ovat muut yrityksen sisäiset ja ulkoiset tekijät, kuten yrityksen toimintastrategia, työvoiman saatavuus, palkkataso ja infrastruktuuri. Komissio on jo ryhtynyt toimenpiteisiin niiden kannusteiden vähentämiseksi, joita jäsenvaltiot voivat myöntää yrityksille, jotka sulkevat yhden toimipaikan ja käynnistävät toisen. Erityisesti komissio on alentanut uusien alueellisia valtiontukia koskevien suuntaviivojen(1) nojalla myönnettävän aluetuen tasoa. Monialaiset puitteet alueellisesta tuesta suurille investointihankkeille(2) voivat alentaa suurille hankkeille sallitun tuen tasoa. Lisäksi komissio on antanut tiedonannon valtiontukisääntöjen soveltamisesta yritysten välittömään verotukseen(3), jossa selitetään, miten valtiontukisääntöjä voidaan soveltaa verokannusteisiin. (1) EYVL C 74, 10.3.1998. (2) EYVL C 107, 7.4.1998. (3) EYVL C 384, 10.12.1998.
KIRJALLINEN KYSYMYS E-1966/00 esittäjä(t): José Ribeiro e Castro (UEN) komissiolle. Dopingskandaali entisessä Saksan kansantasavallassa.



Virallinen lehti nro 081 E , 13/03/2001 s. 0120 - 0121



KIRJALLINEN KYSYMYS E-1966/00 esittäjä(t): José Ribeiro e Castro (UEN) komissiolle (21. kesäkuuta 2000) Aihe: Dopingskandaali entisessä Saksan kansantasavallassa Saksassa on pidetty oikeudenkäynti, jossa Manfred Ewaldia, silloisen DDR:n urheiluliiton puheenjohtajaa, ja Manfred Hoeppneriä, urheilulääketieteestä vastaavan osaston apulaisjohtajaa syytettiin entisen DDR:n urheilijoiden järjestelmällisestä rohkaisemisesta doping-aineiden käyttöön. Heitä syytetään osallistumisesta ruumiinvammojen tuottamiseen 142 naisurheilijalle sekä mestarien sarjatuotantomenetelmän luomisesta. Kyseessä ei ole ensimmäinen tämänlaatuinen oikeudenkäynti. Aikaisemmin on annettu tuomioita vastaavista tapauksista. Komissio on asettanut etusijalle urheilun alalla dopingin torjunnan. Kyseiset tapaukset ovat todella järkyttäviä ja ne ovat kauhistuttava osoitus urheilun varjolla tapahtuvasta julmasta terveyden vaarantamisesta ja ihmisten perusoikeuksien loukkaamisesta entisessä kommunistisessa Saksassa. Sen sijaan että nämä tapaukset unohdettaisiin niiden on jäätävä esimerkeiksi vastaisuuden varalle, sillä ainoa niistä saatava hyöty on se, että varmistetaan, etteivät ne enää toistu. Onko komissio seurannut mainittuja oikeudenkäyntejä sekä muita samoista asioista aikaisemmin käytyjä oikeudenkäyntejä? Aikooko se näiden entisen DDR:n kauhukokemusten perusteella edistää tutkimus-, tiedotus ja koulutustoimia, joilla tiukan dopingin vastaisen politiikan myötä pyritään estämään edellä kuvatun kaltaisten tapausten toistuminen nyt ja tulevaisuudessa ja varoittamaan jatkuvasti tulevia urheilijasukupolvia tällaisten äärimmäisten väärinkäytösten vaaroista? Viviane Redingin komission puolesta antama vastaus (19. syyskuuta 2000) Komissio on seurannut kiinnostuneena entiseen Saksan demokraattiseen tasavaltaan (DDR) ja dopingiin liittyviä oikeudenkäyntejä. Komissio katsoo yhtä lailla, että tällainen toiminta olisi tuomittava ankarasti. On ehdottoman tärkeää, että entisessä DDR:ssä vallalla olleen poliittisen motivoinnin tulokset eivät nykypäivänä ilmene muuta kautta, esimerkiksi liiallisen kaupallistumisen seurauksena. Komission puheenjohtaja viittasi dopingin torjuntaan ensimmäisessä parlamentille pitämässään puheessa 21. heinäkuuta 1999. Komission kanta käy ilmi sen tiedonannosta Yhteisön tukisuunnitelma dopingin torjumiseksi urheilussa(1). Tiedonanto julkaistiin 1. joulukuuta 1999. Tukisuunnitelmaan sisältyy laajalti mahdollisia yhteisön toimia, joita voidaan toteuttaa politiikan eri aloilla (kansanterveydestä poliisi- ja oikeusasioihin). Tutkimus mainitaan yhtenä tärkeimmistä toiminnan painopisteistä. Komissio aikoo lisäksi tukea joitakin kokeilutoimia kasvatuksen ja tiedottamisen aloilla. Komissio aikoo tämän hyvin suunnitellun paketin avulla vahvistaa urheilujärjestöjen toimia. Urheilujärjestöjen on kuitenkin itsensä johdettava toimintaa pyrittäessä torjumaan tätä ilmiötä, joka tahraa urheilun kuvaa pahasti. (1) KOM(1999) 643 lopullinen.
KIRJALLINEN KYSYMYS E-1387/00 esittäjä(t): Michl Ebner (PPE-DE) komissiolle. Tiedostusvälineiden aiheuttama naiskuvan vääristyminen.



Virallinen lehti nro 053 E , 20/02/2001 s. 0135 - 0135



KIRJALLINEN KYSYMYS E-1387/00 esittäjä(t): Michl Ebner (PPE-DE) komissiolle (4. toukokuuta 2000) Aihe: Tiedostusvälineiden aiheuttama naiskuvan vääristyminen Jo kauan sitten on tieteellisesti todistettu ja äskettäin myös portugalilainen neuvoston puheenjohtaja Maria De Belém Roseira totesi, että tiedotusvälineet vaikuttavat sukupuolikuvaan ratkaisevasti ja että osittain naiset esitetään niissä yhä edelleen erittäin selvästi objekteina. Voiko komissio kertoa, millaisiin toimiin se aikoo ryhtyä tulevan mediapolitiikkansa osalta vaikuttaakseen tähän ongelmaan? Anna Diamantopouloun komission puolesta antama vastaus (5. heinäkuuta 2000) Komissio on myös vakuuttunut siitä, että sitkeästi tiedotusvälineissä käytetyt kielteiset tai kaavamaiset nais- ja mieskuvat eivät täsmällisesti ja todenmukaisesti vastaa naisten ja miesten moninaisia tehtäviä yhteiskunnassa. Tiedotusvälineet toimivat kasvattaen ja arvomaailmaa muovaten. Vaikka tiedotusvälineillä on täysi ilmaisuvapaus, niiden olisi osaltaan muutettava sukupuoliin liittyviä luutuneita käsityksiä ja annettava eri sukupuolista oikeudenmukainen kuvaus. Komissio rahoitti vuosina 19881997 Niki-palkintoa, jonka tavoitteena oli edistää tasapuolisen ja ennakkoluulottoman naiskuvan esittämistä tiedotusvälineissä. Tämä palkinto myönnettiin ohjelmille, jotka valaisivat naisten asemaa ja keskittivät huomion naisten pyrkimyksiin osallistua yhteiskunnan toimintaan sen tasaveroisina ja aktiivisina jäseninä. Komissio on myös kiinnittänyt erityistä huomiota naisten ja miesten yhtäläisiin mahdollisuuksiin tähän liittyvissä ohjelmissaan ja rahoittanut erilaisia toimia, esimerkiksi tietoisuutta lisääviä tapahtumia ja kansainvälisiä hankkeita, joiden tarkoituksena on selvittää, miten naiskuvaa voidaan parantaa tiedotusvälineissä. Kaikkien asianomaisten tahojen on edelleen pyrittävä poistamaan kaavamainen sukupuoleen liittyvä syrjintä varsinkin tiedotusvälineissä ja kehittämään hyviä käytäntöjä tällä alalla. Komissio hyväksyi yhteisön strategian sukupuolten tasa-arvon edistämiseksi (20012005)(1) 7. kesäkuuta 2000. Siinä ehdotetaan ongelmaan paneutumista siten, että otetaan sukupuolinäkökohdat huomioon viestintäpolitiikassa, edistetään mielipiteiden ja hyvien käytäntöjen vaihtoa tiedotusvälineissä ja toimitaan tietoisuuden lisäämiseksi. (1) KOM(2000) 335 lopullinen.
KIRJALLINEN KYSYMYS E-1507/00 esittäjä(t): Glyn Ford (PSE) komissiolle. EN 469.



Virallinen lehti nro 053 E , 20/02/2001 s. 0157 - 0157



KIRJALLINEN KYSYMYS E-1507/00 esittäjä(t): Glyn Ford (PSE) komissiolle (12. toukokuuta 2000) Aihe: EN 469 Millaisia toimia voidaan toteuttaa normin EN 469 vastaisten paloturvallisuuslaitteiden vetämiseksi pois markkinoilta? Jos normeja ei noudateta, millä tavalla huolestuneet yksityishenkilöt voivat valittaa asiasta? Erkki Liikasen komission puolesta antama vastaus (30. kesäkuuta 2000) Tulelta suojaavat varusteet kuuluvat henkilönsuojaimiin, jotka puolestaan kuuluvat muutetun direktiivin 89/686/ETY soveltamisalaan. Tämän vuoksi tulelta suojaavien varusteiden on oltava direktiivissä säädettyjen terveyttä ja turvallisuutta koskevien olennaisten vaatimusten mukaisia. Tulelta suojaaviin varusteisiin liittyvän vakavan vaaran vuoksi niille on lisäksi tehtävä ilmoitetun tarkastuslaitoksen suorittama tyyppitarkastus ja varusteiden valmistusta koskeva tarkastus. Yhdenmukaistettu standardi EN 469 Palomiesten suojavaatetus Palopuvun vaatimukset ja testausmenetelmät on henkilönsuojaindirektiivin mukainen. Standardin mukaisesti valmistettujen suojavaatteiden oletetaan olevan direktiivin vaatimusten mukaisia. Standardin käyttäminen ei ole missään tapauksessa pakollista, eikä sen soveltamatta jättämisestä ei voida päätellä mitään siitä, onko tuote direktiivin vaatimusten mukainen. Standardia ei ole tällä hetkellä asetettu kiistanalaiseksi. Jäsenvaltiot ovat vastuussa henkilönsuojaindirektiivin soveltamisesta alueellaan. Niiden tehtävänä on toteuttaa tarvittavat toimenpiteet, jos markkinoille saatetaan tuote, joka ei ole yhteisön lainsäädännön mukainen. Direktiivin täytäntöönpanosta vastaavilta viranomaisilta ei ole kuitenkaan tullut komissiolle tietoja, joiden mukaan jäsenvaltioiden markkinoilla olisi esiintynyt tällaisia ongelmia.
KIRJALLINEN KYSYMYS E-2726/00 esittäjä(t): Christopher Huhne (ELDR) komissiolle. Leikkuupuimurit.



Virallinen lehti nro 081 E , 13/03/2001 s. 0217 - 0217



KIRJALLINEN KYSYMYS E-2726/00 esittäjä(t): Christopher Huhne (ELDR) komissiolle (1. syyskuuta 2000) Aihe: Leikkuupuimurit Kuinka monta leikkuupuimuria kussakin jäsenvaltiossa on sataa viljanviljelyhehtaaria kohti? Franz Fischlerin komission puolesta antama yhteinen vastaus kirjallisiin kysymyksiin E-2723/00, E-2724/00, E-2725/00, E-2726/00 ja E-2728/00 (14. syyskuuta 2000) Taulukoita sisältävän vastauksen pituuden vuoksi komissio lähettää vastauksen suoraan arvoisille jäsenille ja parlamentin pääsihteeristölle.